વોશિંગ્ટન- અમેરિકાના પ્રેસિડેન્ટ ડોનાલ્ડ ટ્રમ્પે આ સપ્તાહે ફરીવાર ઈરાન પર પ્રતિબંધો લગાવ્યા છે. સાયબર સિક્યોરિટી અને ઈન્ટેલિજન્સ નિષ્ણાંતોનું કહેવું છે કે, અમેરિકા દ્વારા લગાવવામાં આવેલા આ પ્રતિબંધોના વિરોધમાં ઈરાન અમેરિકા ઉપર સાયબર હુમલા કરી શકે છે. ઉલ્લેખનીય છે કે, ડોનાલ્ડ ટ્રમ્પ દ્વારા વર્ષ 2015ના પરમાણુ કરારમાંથી પાછા ખસી ગયા બાદથી ઈરાન દ્વારા સાયબર હુમલા અંગેની આશંકાઓ વ્યક્ત કરવામાં આવી રહી છે. જાણકારોનું માનીએ તો સાયબર હુમલાનું જોખમ એ સમયે વધારે વધી ગયું જ્યારે અમેરિકાએ ઈરાન પર પ્રતિબંધો નવેસરથી લાગૂ કર્યા હતા.